Звездата на Литекс Симеон Славчев ще носи екипа на Спортинг Лисабон в следващите пет години. Новината бе потвърдена пред Гонг от главния мениджър на Литекс Стойчо Стоилов.

"Официално Славчев е футболист на Спортинг Лисабон. Неговият договор е за 3+2 години, като всичко между Литекс и португалците от една страна и футболиста и клуба от друга е уточнено", заяви Стоилов.

Националът направи изключително силен сезон и вкара 14 гола, въпреки че е дефанзивен халф. Добрите му изяви не останаха незабелязани.

Българските играчи са оставяли ярка следа в историята на Спортинг. През годините там са играли Красимир Балъков, Ивайло Йорданов, Бончо Генчев и Валери Божинов.

Симеон Славчев беше обект на интерес на редица отбори през зимата, но в крайна сметка се оказа, че "лъвовете" са били най-настоятелни.